Solidariteit se Regsgilde – Hlope nie geskik om regter te wees - Solidariteit GildesSolidariteit Gildes Solidariteit se Regsgilde – Hlope nie geskik om regter te wees - Solidariteit Gildes
Tuis / Regslui Artikels / Solidariteit se Regsgilde – Hlope nie geskik om regter te wees
Solidariteit se Regsgilde – Hlope nie geskik om regter te wees
Donderdag | 22 April | 2021
Reeds in 2008 het regters van die Konstitusionele Hof 'n klagte by die Regterlike Dienskommissie (RDK) ingedien dat regter John Hlope regter Bess Nkabinde en regter Chris Jafta genader het in 'n poging om hulle onregmatig te beïnvloed in 'n hangende saak teen Jacob Zuma en die maatskappy Thint.
Die Regterlike Gedragstribunaal het korte mette gemaak van regter Hlope se poging om twee regters van die Konstitusionele Hof van meineed te beskuldig en het aanbeveel dat hy aangekla word van growwe wangedrag.
Die tribunaal, wat uit regter Joop Labuschagne, regter Tati Makgoka en prokureur Nishani Pather bestaan het, het onlangs sy verslag bekendgemaak.
Die tribunaal het bevind dat Hlope artikel 165 van die Grondwet oortree het deurdat hy die twee regters van die Konstitusionele Hof onbehoorlik probeer beïnvloed het om hul ampseed te oortree.
Daar is ook bevind dat Hlope se gedrag die onpartydigheid, onafhanklikheid, doeltreffendheid asook waardigheid van die Konstitusionele Hof ernstig bedreig het en dat sy aksies selfs die vertroue wat die publiek in die regstelsel behoort te hê, negatief beïnvloed het.
Dit was ook nie die enigste omstrede voorval waarby Hlope betrokke was nie. Die adjunk-regterpresident van die Wes-Kaap, Patricia Goliath, het genoem dat Hlope probeer het om die aanstelling van regters in 2015 te beïnvloed in 'n saak waarby Jacob Zuma ook betrokke was.
Goliath het Hlope daarvan beskuldig dat hy in 2015 by die Earthlife Africa-saak ingemeng het waartydens die regering se kernverkrygingsprosesse onwettig verklaar is en ter syde gestel is.
Hlope het in 2020, na 'n uitgerekte openbare twis met Goliath waartydens sy hom van growwe wangedrag beskuldig het, gevra vir 'n regterlike kommissie van ondersoek nadat die RDK 'n verslag saamgestel het oor 'n ondersoek na 'n beweerde komplot om Goliath te vermoor.
Ondanks die uitspraak van die Regterlike Gedragstribunaal het die Regterlike Dienskommissie bevestig dat Hlope na verwagting sal deelneem aan onderhoude vir die aanstelling van regters om in die Wes-Kaapse afdeling van die hooggeregshof te dien.
Solidariteit se Regsgilde het hierdie nuus met groot teleurstelling verneem en is sterk van mening dat Hlope nie geskik is om 'n regter te wees nie. Die Regsgilde is ook bekommerd oor sy rol in die regstelsel en die effek wat dit op die regstelsel het. Die regstelsel is veronderstel om respek en vertroue by Suid-Afrikaanse burgers af te dwing en behoort nie in dieselfde asem as wangedrag en korrupsie genoem te kan word nie. Solidariteit se Regsgilde is van mening dat daar dringend ingegryp moet word om verdere skade te verhoed en ook sodat die eerbaarheid van die regstelsel in ere herstel kan word.
Judicial conduct tribunal finds judge Hlope guilty of gross misconduct – https://ewn.co.za/2021/04/11/judicial-conduct-tribunal-finds-judge-hlophe-guilty-of-gross-misconduct
Hlophe to participate in interviews for Western Cape judges – https://citizen.co.za/news/south-africa/courts/2476852/hlophe-to-participate-in-interviews-for-western-cape-judges/
Judicial Conduct Tribunal recommends impeachment of John Hlope for gross misconduct – https://www.dailymaverick.co.za/article/2021-04-11-judicial-conduct-tribunal-recommends-impeachment-of-john-hlophe-for-gross-misconduct/
Die Regsgilde is 'n beroepstuiste vir alle regslui waar lede hul beroep veilig en voorspoedig kan beoefen, die beste voortgesette opleiding kan ontvang en saam kan werk. Dis 'n gemeenskap wat geborgenheid in die beroep bevorder en só die regsberoep versterk. Wil jy meer weet oor jou beroepsgemeenskap? Gesels met ons by professioneel@solidariteit.co.za